|  |  |
| --- | --- |
|  | Este artigo amosa letras siríacas. Sen o soporte axeitado, o texto pode mostrar símbolos sen sentido, coma caixas, marcas e outros. |

A **bandeira dos arameos** ou **bandeira siríaco-aramea** (en siríaco: ܐܬܐ ܣܘܪܝܝܬܐ; *ʾOtho Suryayto*) é a bandeira étnica do pobo arameo, creada para representar a súa nación e patria, así como á diáspora aramea. Unha primeira versión, semellante á actual, foi desenvolvida en 1980 por *Bahro Suryoyo* ("luz siríaca"), un xornal siríaco-arameo que forma parte da federación siríaca de Suecia (sueco: *Syrianska Riksförbundet*). A versión actual foi desenvolvida a principios de 1982.

O Consello Mundial de Arameos, unha organización internacional non gobernamental recoñecida polas Nacións Unidas, elixiu oficialmente a bandeira para representar a nación siríaco-aramea en todo o mundo o 16 de xullo de 1983 en Nova Jersey. O deseño baseouse no símbolo do Sol alado, substituíndo o sol por un facho que simboliza o Espírito Santo no cristianismo.

Simbolismo
----------

Bandeira aramea nunha manifestación na Haia en 1990.
O deseño baséase especificamente nun relevo que representa a Gilgamesh entre dous touros apoiando un disco solar alado, o cal foi escavado en 1927 polo arqueólogo alemán Max von Oppenheim (1860-1946) e o semitólogo francés André Dupont-Sommer (1900-1983) en Tell Halaf, a antiga cidade-estado aramea de Bit Bahiani, que está situada na fronteira da rexión de Tur Abdin, hoxe situada na gobernación de Al Hasakah, no nordeste de Siria. O relevo formaba parte da entrada do palacio do rei arameo Kapara.

A principal característica da bandeira é a aguia, que representa a forza e o poder. O disco solar é substituído por unha chama para simbolizar o Espírito Santo e a herdanza cristiá dos arameos. As catro estrelas representan os ríos da patria aramea: Tigris, Éufrates, Gihon e Pishon. O fondo vermello da bandeira foi elixido para representar o sangue que se derramou durante o xenocidio arameo. A cor amarela representa a esperanza dun estado arameo independente. Pretende representar "a nación aramea (siríaca) na patria aramea e na diáspora aramea".

Galería de imaxes
-----------------

* Bandeira aramea, adoptada en 1980.Bandeira aramea, adoptada en 1980.
* Bandeira empregada pola Organización Democrática Aramea.Bandeira empregada pola Organización Democrática Aramea.
* Relevo arameo atopado en Tell Halaf.Relevo arameo atopado en Tell Halaf.

Notas
-----

1. ↑  "Syriac-Aramaic People (Syria)". Crwflags.com. 18 de xuño de 2001. Arquivado dende o orixinal o 4 de decembro de 2008. Consultado o 16 de novembro de 2008.
2. ↑  Atto, Naures (2011). *Hostages in the Homeland, Orphans in the Diaspora: Identity Discourses among the Assyrian/Syriac Elites in the European Diaspora*. Leiden University Press.
3. ↑  *Die aramäisch-assyrische Stadt Guzana. Ein Rückblick auf die Ausgrabungen Max von Oppenheims in Tell Halaf.* *(en alemán)* Schriften der Max Freiherr von Oppenheim-Stiftung. H. 15. Harrassowitz, Wiesbaden 2005, ISBN 3-447-05106-X.
4. ↑   
Relief Depicting Gilgamesh Between Two Bull-Men Supporting a Winged Sun Disk, Fr.Tell-Halaf, Syria Arquivado 7 de xuño de 2015 en Wayback Machine.
Syrianerna – En nation i förskringring, Assad Sauma Assad, 2005
5. ↑  "*Syrianer - en nation i förskingring*, p. 24, 2004, Syrianska Riksförbundet i Sverige" (PDF). *Syrianska Riksförbundet i Sverige*. Consultado o 9 de decembro de 2015.
6. ↑  flag of Syriac-Aramaic People (Syria) flags Arquivado 18 de febreiro de 2012 en Wayback Machine. Syriac-Aramaic People (Syria)
7. ↑  "Syriac-Aramaic People (Syria)". Crwflags.com. Arquivado dende o orixinal o 4 de decembro de 2008. Consultado o 16 de novembro de 2008.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Bandeira dos arameos Modificar a ligazón no Wikidata*** |

### Outros artigos

* Arameos

### Ligazóns externas

* 

* Bandeira dos arameos en Flags of the World *(en inglés)*